Diari Oficial de la Generalitat Valenciana


Sumari del DOGV 2733, del 23-04-1996 (1996/837988)

ORDRE d'11 d'abril de 1996, de la Conselleria de Cultura, Educació i Ciència, per la qual es convoca concurs públic per a la concessió de subvencions a museus i col·leccions museogràfiques permanents de la Comunitat Valenciana.
-----------------------------------------------------------------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/o/1996/04/11/(1)/dof/vci/html**

### Dades del document

Número de DOGV
:   2733

Data del DOGV
:   23-04-1996

Secció del DOGV
:   DISPOSICIONS GENERALS

Número del document
:   1996/837988


Data del document
:   11-04-1996

Organisme emissor
:   Conselleria de Cultura, Educació i Ciència

Tipus de document
:   Ordre

ORDRE d'11 d'abril de 1996, de la Conselleria de Cultura, Educació i Ciència, per la qual es convoca concurs públic per a la concessió de subvencions a museus i col·leccions museogràfiques permanents de la Comunitat Valenciana.   
La Conselleria de Cultura, Educació i Ciència té al seu càrrec el desplegament de les competències que en matèria de museus i belles arts van ser transferides a la Generalitat Valenciana pel RD 3066/1983, de 13 d'octubre (BOE de 12 de desembre de 1983), per al compliment de la qual cosa resulta necessari que les ajudes que la Generalitat Valenciana oriente a la difusió del patrimoni artístic moble queden regulades de forma coherent en la seua naturalesa i ordenament jurídic autonòmic. Entre aquestes competències figura la de promoure, protegir i conservar el patrimoni cultural.  
Per tot això, i fent ús de les facultats que em confereix l'article 35 de la Llei 5/1983, de 30 de desembre, de Govern Valencià,  
ORDENE  
Primer  
Es convoca concurs públic per a la concessió d'ajudes als museus i col·leccions museogràfiques permanents de la Comunitat Valenciana, i s'aproven les bases per les quals es regeix aquesta convocatòria, incloses com a annex d'aquesta ordre.  
Segon  
L'import total d'aquestes ajudes és de set milions (7.000.000) de pessetes, i serà satisfet a càrrec de l'aplicació pressupostària 10.14.748.61.4, línia de subvenció 7.02, del pressupost de la Generalitat Valenciana per a 1996.  
DISPOSICIONS FINALS  
Primera  
Es delega en la directora general de Museus i Belles Arts la facultat de concedir aquestes subvencions i se l'autoritza perquè dicte les resolucions oportunes per al desplegament i l'execució d'aquesta ordre.  
Segona  
Aquesta ordre entrarà en vigor el mateix dia de la publicació en el Diari Oficial de la Generalitat Valenciana.  
Tercera  
Contra aquesta ordre, que posa fi a la via administrativa, es podrà interposar recurs contenciós administratiu en el termini de dos mesos comptadors des del dia de la publicació, davant la Sala Contenciosa Administrativa del Tribunal Superior de Justícia de la Comunitat Valenciana.  
La interposició del recurs requerirà comunicació prèvia a la Conselleria de Cultura, Educació i Ciència.  
Tot això de conformitat amb el que preveuen els articles 57 i 58 de la Llei Reguladora de la Jurisdicció Contenciosa Administrativa i l'article 110.3 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
València, 11 d'abril de 1996  
El conseller de Cultura, Educació i Ciència,  
FERNANDO VILLALONGA CAMPOS  
ANNEX  
Bases de la convocatòria pública per a la concessió de subvencions a museus i col·leccions museogràfiques permanents de la Comunitat Valenciana.  
Primera. Objecte  
L'objecte de les ajudes és col·laborar amb les institucions beneficiàries en la conservació del patrimoni artístic moble que posseeixen, a fi de promoure actuacions encaminades a l'establiment i la millora d'una infrastructura adequada per a la seua conservació, com ara sistemes d'il·luminació, climatització, i qualsevol altra actuació dirigida a preservar-lo dels agents de destrucció característics.  
Segona. Beneficiaris  
Les subvencions tenen com a destinataris els museus i les col·leccions museogràfiques permanents de la Comunitat Valenciana.  
Tercera. Dotació de les ajudes  
Dins dels límits pressupostaris es concediran subvencions la quantia de les quals s'avaluarà, en tot cas, segons la idoneïtat i les necessitats específiques de cada projecte, d'acord amb el criteri de la comissió avaluadora que s'especifica en la base cinquena d'aquest annex, així com amb l'interès de les col·leccions, la categoria i la difusió pública d'aquestes i el projecte nacional i internacional del museu o col·lecció museogràfica permanent.  
La quantia màxima de la subvenció a concedir per museu o col·lecció museogràfica permanent no podrà excedir els 4.000.000 de pessetes.  
Quarta. Sol·licituds  
1. Les sol·licituds podran presentar-se en el termini de quinze dies hàbils a partir del dia de la publicació d'aquesta convocatòria en el Diari Oficial de la Generalitat Valenciana.  
2. Les sol·licituds, dirigides a la Conselleria de Cultura, Educació i Ciència-Direcció General de Museus i Belles Arts, podran presentar-se en el Registre General d'aquesta Conselleria o en les direccions territorials de Cultura de València, Castelló i Alacant, o en els centres d'informació de l'Oficina d'Informació, Iniciatives i Reclamacions de la Generalitat Valenciana, o a través de qualsevol dels mitjans establerts en l'article 38.4 de la Llei de Règim Jurídic de les Administracions Públiques i del Procediment Administratiu Comú, i hauran d'incloure:  
- Instància, presentada pel responsable del museu o col·lecció museogràfica, en què figuraran les següents dades: denominació del museu o col·lecció museogràfica permanent, adreça i telèfon; denominació del titular del museu o col·lecció museogràfica, adreça i telèfon; nom, cognoms i DNI del director del museu o responsable de la col·lecció museogràfica i la documentació acreditativa de la representació de qui actue en nom del museu o col·lecció museogràfica permanent sol·licitant; documentació acreditativa de la inscripció del registre corresponent; destinació de la subvenció; dades bancàries completes del titular, i relació de la documentació que adjunta.  
- Memòria de l'activitat que es realitzarà. En aquesta memòria s'inclourà una descripció detallada de la destinació de la subvenció, una proposta de treball i de les necessitats i un pressupost detallat d'aquestes.  
- Sol·licituds o beques que s'hagen sol·licitat o que hagen estat atorgades per altres administracions o ens públics o privats.  
3. Si la sol·licitud no inclou totes les dades exigides o falta documentació, s'instarà a l'interessat perquè en el termini de deu dies corregisca aquests defectes, amb l'advertiment que en cas contrari no es donarà curs a la sol·licitud incompleta, i s'arxivarà l'expedient sense més tràmits.  
Cinquena. Resolució de la convocatòria  
1. Per a la valoració i selecció de les sol·licituds presentades es constituirà una comissió avaluadora integrada per:  
- La directora general de Museus i Belles Arts, que actuarà com a presidenta.  
- El cap del Servei de Conservació i Restauració de Béns Museístics.  
- Un tècnic designat por la directora general de Museus i Belles Arts, que actuarà com a secretari.  
Aquesta comissió elevarà una proposta a la directora general de Museus i Belles Arts, que resoldrà per delegació del conseller.  
2. La no resolució en el termini previst, que serà de tres mesos, produirà efectes jurídics desestimatoris.  
Sisena. Obligacions dels beneficiaris  
Tots els beneficiaris d'aquestes ajudes estan obligats a complir les normes especificades en aquesta convocatòria, així com a:  
- Acreditar documentalment la realització de l'activitat i el compliment dels requisits que determinen la concessió o l'ús de l'ajuda.  
- Sotmetre's a les actuacions de control financer que corresponen a la Intervenció General.  
- Comunicar a la Conselleria de Cultura, Educació i Ciència l'obtenció d'altres subvencions o ajudes per a la mateixa finalitat procedents d'altres administracions o ens públics o privats.  
- Acreditar en el termini màxim de deu dies des de la notificació de l'adjudicació, i en la forma que estableix l'Ordre de 7 de gener de 1991 de la Conselleria d'Economia i Hisenda, que es troben al corrent de les obligacions tributàries i davant de la Seguretat Social.  
Setena. Resolució  
Tota alteració de les condicions tingudes en compte per a la concessió de la subvenció, i, en tot cas, l'actuació concurrent de subvencions o ajudes atorgades per altres administracions o ens públics o privats, podrà donar lloc a la modificació de la resolució de concessió.  
L'import de les subvencions regulades en aquestes bases no podrà ser en cap cas d'una quantia que, aïlladament o en concurrència amb subvencions o ajudes d'altres administracions públiques o d'altres ens públics o privats, supere el cost de l'activitat que ha de realitzar el beneficiari.  
Així mateix, l'incompliment de les obligacions donarà lloc al reintegrament de les quantitats percebudes i a l'exigència d'interessos de demora.  
Vuitena. Pagament de les ajudes  
El pagament de les ajudes previstes en aquesta ordre es farà d'acord amb el que estableixen el Text Refós de la Llei d'Hisenda Pública de la Generalitat Valenciana i la Llei de Pressupostos de la Generalitat Valenciana per a 1996.  
Per a efectuar el pagament, els beneficiaris hauran de presentar en un termini comprés entre la data de notificació i el 15 de setembre de 1996, ambdós inclosos, la documentació següent:  
- Factures originals de les despeses efectuades.  
- Memòria explicativa de les activitats realitzades.  
- Relació de les despeses especificades en les factures presentades.  
Una vegada conclòs aquest termini sense que s'haja presentat la documentació, l'ajuda quedarà sense efecte i s'arxivarà l'expedient.


Còpia Permalink ELI